**ENOTNI STANDARDI SPLETNIH MEST DRŽAVNE UPRAVE**

|  |  |
| --- | --- |
| **Projekt:** | Prenova in optimizacija spletnih mest državne uprave (P11) |
| **Datum:** | September 2021 |
|  |  |

**Kazalo**

Izhodišče 5

Optimizacija spletnih mest državne uprave 5

Obrazložitev dokumenta 6

1 Standard: domenska politika 7

1.1 Dodeljevanje domen (lastni naslovi) 7

1.2 Promocijski naslovi 7

1.3 Preusmeritve 8

2 Standard: vsebinske zahteve 11

2.1 Pomenljivi URL-naslovi 11

2.2 Drobtinice 11

2.3 Jezikovne različice 11

2.4 Iskalnik 12

3 Standard: tehnične zahteve 13

3.1 Prilagajanje ekranom 13

3.2 HTML 13

3.3 Semantična ustreznost kode 13

3.4 Naslovi in metapodatki 14

3.5 Primarna lokacija vsebine 14

3.6 Funkcionalnosti brskalnikov 14

3.7 Kazalo strani 14

3.8 Zunanje povezave 15

3.9 Vmesniki API in medsebojna povezljivost spletnih mest 15

3.10 Strukturirani podatki 15

3.11 Ponujanje vsebine v formatu RSS 16

3.12 Objava e-poštnih naslovov na spletnih mestih 16

3.13 Robots.txt (iskalni pajki) 16

3.14 Favicon.ico (ikona) 17

4 Standard: varnostni in zaščitni mehanizmi 18

4.1 Gostovanje 18

4.2 Šifrirana komunikacija 18

4.3 Digitalno potrdilo 19

4.4 Avtentikacija upravljavcev 19

4.5 Avtentikacija zunanjih uporabnikov (SI-PASS) 20

4.6 Sledljivost 20

5 Standard: upravljanje spletnih mest 21

6 Standard: inventurna tabela 22

7 Standard: enotna vizualna izhodišča 23

7.1 Grb in napis Republika Slovenija 23

7.2 Tipografija 24

7.3 Barvna paleta 24

7.4 Standardizirani elementi 25

8 Standard: preverjanje kakovosti 26

8.1 Pristojnost 26

8.2 Datum zadnje spremembe 26

8.3 Službe za pomoč in reševanje težav 26

8.4 Odzivni obrazci 26

8.5 Analitika 27

8.6 Testiranje uporabniške izkušnje 27

9 Standard: Varstvo osebnih podatkov 28

10 Standard: Dostopnost 29

11 Standard: Spremljanje izvajanja standardov 30

# Izhodišče

## Optimizacija spletnih mest državne uprave

V letu 2016 je Vlada Republike Slovenije sprejela strateški razvojni projekt »P11: Prenova in optimizacija spletnih mest državne uprave« (v nadaljnjem besedilu: P11). Naloga P11 je optimizirati število spletnih mest državne uprave in delo urednikov, dvigniti kakovost spletnih vsebin državne uprave z vzpostavitvijo enotne uredniške politike in oblikovati enotne standarde za bolj poenoteno uporabniško izkušnjo vseh spletnih mest državne uprave. Namen P11 je vzpostaviti učinkovito komuniciranje državne uprave na spletu.

Smer razvoja projekta P11 izhaja iz priporočil, ki so nastala na podlagi analize spletnih mest državne uprave leta 2016:

* združiti predstavitvena spletna mesta državne uprave na osrednjem spletnem mestu,
* storitvena spletna mesta ohraniti in nadgraditi kot samostojne enote,
* vsa spletna mesta državne uprave povezati med seboj z enotnimi standardi in s skupnimi gradniki[[1]](#footnote-1) v smeri poenotene uporabniške izkušnje.

V okviru P11 se je leta 2019 vzpostavilo osrednje predstavitveno spletno mesto organov državne uprave GOV.SI, ki mora po sklepu vlade z dne 13. 6. 2019 vključevati vse predstavitvene vsebine delovanja organa državne uprave, v kar so vključene tudi predstavitve projektov organa. GOV.SI ima zbirko vseh javnih objav (razpisi, naročila, delovna mesta, katalogi informacij javnega značaja itd.) in zbirko vseh storitev, ki uporabnika odpeljejo na izbrani storitveni portal. Pri tem je pomembno, da ima uporabnik občutek, da ostaja v istem okolju; pomembno je torej, da so spletna mesta med seboj povezana z minimalnim naborom enotnih standardov.

Optimizacijo spletnih mest in s tem tudi enotne standarde bomo lahko vzdrževali in nadgrajevali le z vzpostavitvijo enotne uredniške politike v usklajevanju z UKOM in MJU, skupaj s predstavniki vseh spletnih mest organov državne uprave.

**Enotna uredniška politika**

Vlada Republike Slovenije je leta 2013 določila enotno uredniško strukturo in politiko državnih portalov ter imenovala njihove glavne urednike, določila področja glavnih storitvenih dejavnosti državne uprave na spletu za učinkovito delovanje storitvenih portalov, imenovala področne urednike ter za koordinatorja uredniške politike določila Urad Vlade Republike Slovenije za komuniciranje (v nadaljnjem besedilu: UKOM).

Leta 2017 je vlada nadgradila enotno uredniško politiko s tem, da je vanjo vključila vsa spletna mesta državne uprave in določila UKOM za koordinatorja predstavitvenih in tematskih spletnih mest enotne uredniške politike, Ministrstvo za javno upravo pa za koordinatorja storitvenih spletnih mest.

Namen enotne uredniške politike spletnih mest državne uprave je:

1. zmanjšati podvajanje vsebin na različnih državnih spletnih portalih,
2. jasno opredeliti naloge vseh deležnikov pri objavi in posodabljanju vsebin,
3. povečati nadzor urednikov nad vsebinami (razvoj in posodabljanje vsebin) ter
4. uporabniku zagotoviti celostne, točne, razumljive in uporabne vsebine.

## Obrazložitev dokumenta

Dokument navaja minimalne standarde, ki jih morajo upoštevati **vsa javno objavljena spletna mesta organov državne uprave[[2]](#footnote-2)**.

Namen standardov je vzpostaviti poenoteni sistem spletnih mest organov državne uprave za boljšo uporabniško izkušnjo.

Dokument je namenjen snovalcem in skrbnikom spletnih mest državne uprave.

Vsi standardi se v dokumentu navajajo z besedo »MORATI«. Dokument vključuje tudi smernice oziroma priporočila, pri čemer je to v dokumentu posebej označeno z besedo »PRIPOROČATI«.

Dokument je sestavljen iz osnovnega dokumenta s standardi in iz dodatnih navodil, ki so priloge (podstrani) osnovnega dokumenta (*op. trenutno podčrtano*).

[Standardi](file:///C:/Users/KulisM44/AppData/Local/Microsoft/Windows/INetCache/Content.Outlook/B9JPFBPH/Standardi) so na voljo na portalu NIO ([www.nio.gov.si](http://www.nio.gov.si)).

# Standard: domenska politika

## Dodeljevanje domen (lastni naslovi)

Vsa spletna mesta državne uprave MORAJO biti privzeto objavljena na vrhnji domeni gov.si.

* [www.**gov.si**](http://www.gov.si)(osrednje spletno mesto)
* [organ/portal].**gov.si** (druga spletna mesta državne uprave)

Izjema so lahko spletna mesta, pri katerih je domena določena z zakonodajo.

Organi državne uprave MORAJO [**registrirati**](http://hkom.sigov.si/storitve/registracija_domen) vse .si domene na Ministrstvu za javno upravo, ki je [registrar domen .si](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx).

PRIPOROČLJIVO je, da spletna mesta, ki uporabljajo domeno gov.si (npr. spot.gov.si) pri lastnih (primarnih) naslovih, ki so pod vrhnjo domeno gov.si, ne uporabljajo predpone www (izjema je osrednje spletno mesto GOV.SI[[3]](#footnote-3)). Tehnično pa se MORAJO zagotoviti ustrezne preusmeritve (glej poglavje 1.3), da bodo tisti, ki bodo predpono uporabili, preusmerjeni na [ustrezni naslov](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx).

Umeščanje vseh spletnih mest pod vrhnjo domeno omogoča neprekinjeno komuniciranje, uporabnikom sporoča, da so na spletnem mestu državne uprave, in bistveno lajša tehnično uvedbo skupnih gradnikov.

PRIPOROČA SE uporaba domenskih strežnikov HKOM.

## Promocijski naslovi

Za preprostejšo uporabo in komunikacijo URL-naslovov predvsem v nespletnih medijih (na primer publikacije, radio, televizija, tiskani mediji) se PRIPOROČA:

1. uporaba kratkega promocijskega naslova, za katerega se zagotovi samodejna preusmeritev na daljši ciljni naslov (primer: [spletisce].gov.si/kratek-naslov => [spletisce].gov.si/zelo/zelo/dolg/naslov), ali
2. naslov na samostojni domeni, za katerega se prav tako zagotovi samodejna preusmeritev na daljši ciljni naslov (primer: [spletisce].promocijska-domena.si => [spletisce].gov.si/zelo/zelo/dolg/naslov).

Pri registraciji promocijskega naslova se MORA le-ta vedno preusmeriti na ustrezni naslov ciljnega spletnega mesta s HTTP status kodo 302.

Tudi z vidika zaščite pred uporabo podobne domene s strani tretje osebe se pri strateško pomembnih domenah organov državne uprave priporoča [registracija samostojne domene](http://hkom.sigov.si/storitve/registracija_domen).

Drugače kot pri lastnih naslovih je PRIPOROČLJIVO, da imajo promocijski naslovi, ki niso pod vrhnjo domeno gov.si, predpono www.

Na primer, promocijski naslov Vlade Republike Slovenije:

http://www.vlada.si

mora biti preusmerjen na

https://www.gov.si/drzavni-organi/vlada/.

<http://www.arso.si> (HTTP302) <https://www.gov.si/drzavni-organi/agencija-za>-okolje/

<http://mzz.gov.si> (HTTP302) <https://www.gov.si/drzavni-organi/ministrstva/ministrstvo-za->zunanje-zadeve/

Promocijski naslovi se uporabljajo tudi za projekte, ki so objavljeni v sklopu osrednjega spletnega mesta GOV.SI.

Naslov spletnega mesta s predstavitvijo projekta Obzorje Evropa

http://www.obzorje-evropa.si  
se preusmeri na

https://www.gov.si/zbirke/projekti-in-programi/obzorje-evropa/.

## Preusmeritve

Če ni drugače navedeno, se **MORA za trajne preusmeritve uporabljati HTTP status koda 301** in zaglavje HTTP odgovora Cache-Control z določeno vrednostjo *max-age*. Za začasne preusmeritve pa HTTP status koda 302.

Spletnih naslovov na domeni gov.si **ni dovoljeno** preusmerjati na naslove na drugi domeni.

Primer: karkoli.gov.si/URL\_segment/ => drugadomena.si.

### Preusmeritve lastnih naslovov

Za urejeno upravljanje naslovov in pravilno spremljanje obiska se **MORAJO zagotoviti preusmeritve na primarni naslov spletnega mesta**.

Primer:

**http://**[spletno mesto].gov.si

**http://www.[spletno mesto].gov.si**

**https://www.**[spletno mesto].gov.si

se preusmeri na

[https://[spletno](https://[spletisceno) mesto].gov.si.

Preusmeritve se MORAJO zagotoviti tako, da so ustrezno preusmerjene tudi posamezne mape:

<http://[spletno> mesto].gov.si/[mapa]/[podmapa]/

na

<https://[spletno> mesto].gov.si/[mapa]/[podmapa]/.

### Preusmeritve zapuščenih naslovov

Za ohranitev pozicij v iskalnikih in zagotovitev nemotenega dostopa do vsebin iz zunanjih povezav se **MORA za vsak opuščen naslov,** katerega vsebina se je trajno prenesla na nov naslov**, zagotoviti preusmeritev s status kodo 301** (HTTP 301 Moved Permanently) **na novi naslov**.

PRIPOROČENO je, da se za dokončne preusmeritve (301) vsaj za določeno (prehodno) obdobje zagotovi, da se v zaglavjih HTTP odgovora definira Cache-Control »max-age = [trajanje-v-sekundah]«. V nasprotnem primeru morebitne naknadne spremembe ciljnih naslovov v brskalnikih ne bodo upoštevane. Brskalniki namreč preusmeritve 301 obravnavajo kot trajne in zato predpomnjenje zanje ne poteče.

### Ukinjeni naslovi

**Če se vsebina ukine** in ni prenesena drugam, **se PRIPOROČA, da se za tak naslov vrne odgovor s status kodo 410** (HTTP 410 Gone) in uporabnike z besedilom na strani obvesti, da vsebina ne obstaja več.

# Standard: vsebinske zahteve

## Pomenljivi URL-naslovi

PRIPOROČLJIVO je, da spletna mesta zagotavljajo pomenljive URL-naslove.

S tem ko naslovi strani odražajo strukturo in vsebujejo besede, ki povzemajo vsebino, uporabniku dodatno sporočajo položaj znotraj strukture spletnega mesta in hkrati zagotavljajo boljšo uvrstitev med rezultati v iskalnikih.

Primer:

https://www.gov.si/projekti/sinergije-med-organi-upravljanja-v-informatiki

namesto https://www.gov.si/?id=12345&type=project

## Drobtinice

Spletne strani na spletnih mestih, ki imajo več kot dve ravni, MORAJO biti opremljene z drobtinicami (breadcrumbs), ki uporabnika obveščajo o tem, kje v strukturi se nahaja.

Posamezni nivoji drobtinic MORAJO biti opremljeni s povezavami, da se bo uporabnik lahko vračal na poljubne nadrejene strani v strukturi spletišča.

Tudi v primeru, ko je spletna stran dostopna po različnih poteh, se v drobtinicah vedno prikaže enaka (privzeta) pot do nadrejenih strani.

## Jezikovne različice

Če spletno mesto ponuja vsebino v več jezikih, je PRIPOROČLJIVO, da je privzeta jezikovna različica (praviloma slovenska) objavljena na korenskem naslovu, druge jezikovne različice pa tako, da je jezikovna različica del naslova URL.

<https://[spletno> mesto].gov.si/(privzeta jezikovna različica)

<https://[spletno> mesto].gov.si/[iso-2-jezikovna-kratica]/(druge jezikovne različice)

Primer za osrednje spletno mesto:

https://www.gov.si/(slovenska jezikovna različica)

https://www.gov.si/en/(angleška jezikovna različica)

https://www.gov.si/it/(italijanska jezikovna različica)

https://www.gov.si/hu/(madžarska jezikovna različica)

## Iskalnik

Spletna mesta MORAJO biti opremljena z iskalnikom, ki je postavljen na vidno mesto in dostopen na vseh straneh spletnega mesta.

Izjema so vsebinsko manj obsežna spletna mesta (manj kot 100 strani), kjer zaradi majhnega števila strani uporaba iskalnika ni smiselna.

Iskalnik MORA iskati vsaj po vsebini strani, PRIPOROČENO pa je, da išče tudi po:

* dokumentih (besedilo in metapodatki);
* podatkovnih zbirkah (evidence, registri ipd.);
* slikovnem materialu (metapodatki).

PRIPOROČENO je, da je iz izpisa rezultatov jasno razvidno, na kateri tip vsebine se rezultat nanaša (spletne strani, dokumenti, slikovno gradivo, vsebina iz podatkovnih zbirk).

PRIPOROČENO je, da iskalnik zagotavlja izpis namigov (*suggested queries*) za lažji vnos ustreznih poizvedb.

# Standard: tehnične zahteve

## Prilagajanje ekranom

Spletna mesta **MORAJO biti pripravljena v tehniki prilagodljivih spletnih mest** (*responsive design*), ki zagotavlja primerno uporabniško izkušnjo ob uporabi spletnih mest z različnimi napravami: mobilnimi telefoni, tablicami ali namiznimi oziroma prenosnimi računalniki.

## HTML

Spletna mesta MORAJO biti ob prvi objavi in vsakokratni prenovi postavljena skladno z zadnjimi veljavnimi različicami standardov HTML in CSS ter alternativnimi rešitvami za nemoteno uporabo spletnega mesta z brskalniki, ki navedenih standardov ne podpirajo v celoti.

PRIPOROČA se, da je videz strani v različnih brskalnikih enak in nudi enako izkušnjo.

Spletna mesta MORAJO za besedila uporabljati kodno preglednico UTF-8, ki omogoča prikaz širokega nabora mednarodnih znakov.

Za preverjanje sintaktične pravilnosti kode se PRIPOROČA uporaba <https://validator.w3.org/> in <https://jigsaw.w3.org/css-validator/>. Na straneh ne sme biti napak (*errors*), za opozorila (*warnings*) pa mora obstajati utemeljen razlog.

## Semantična ustreznost kode

Za boljše strojno razumevanje vsebine MORA biti pri strukturiranju kode zagotovljena semantična ustreznost.

Semantična ustreznost kode zagotavlja pravilno prikazovanje vsebine, boljše razumevanje vsebine s strani algoritmov, boljši položaj med rezultati iskanja in vpliva na dostopnost vsebin.

## Naslovi in metapodatki

Vse strani spletnih mest MORAJO biti [pravilno naslovljene](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx) (unikatni naslov v oznaki TITLE) in opremljene z metaopisom strani (*META description*).

## Primarna lokacija vsebine

Strani spletnih mest, na katerih se objavlja enaka vsebina kot na katerem od drugih spletnih mest državne uprave, **MORAJO biti v kodi HTML opremljene z naslovom, kjer je vsebina objavljena najprej**.

Z uporabo »*canonical*«[[4]](#footnote-4) oznake (»rel = canonical«) stran pravilno navede, da je vsebina na strani povzeta od drugod (duplikat), in hkrati opredeli, kje je objavljena izvorna vsebina. Tako se izognemo prikazovanju različnih naslovov URL v iskalnikih, ko gre za isto vsebino.

## Funkcionalnosti brskalnikov

Spletna mesta MORAJO upoštevati, da na svojih straneh ne podvajajo funkcionalnosti, ki so že vgrajene v brskalnikih.

Primeri podvajanj: gumb nazaj, gumb za tiskanje, gumb za povečanje in pomanjšanje velikosti besedila.

## Kazalo strani

Spletna mesta MORAJO imeti objavljeno kazalo spletnega mesta (*sitemap*) v predpisanem formatu XML, kot je določeno na <https://www.sitemaps.org/>.

PRIPOROČENO je, da je kazalo dostopno v korenskem imeniku (<https://poddomena.gov.si/sitemap.xml>).

V kazalu sitemap.xml MORAJO spletna mesta za pravilno delovanje inventurne tabele zagotoviti [naslednje podatke](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx):

* naslov strani,
* naslov URL,
* ključne besede (ločene z vejico),
* jezik,
* rok za pregled vsebine (datum).

## Zunanje povezave

Povezave na spletne strani znotraj istega spletnega mesta se MORAJO odpirati v istem oknu oziroma zavihku, razen v primeru dopustnih izjem[[5]](#footnote-5). Enako velja za povezave na druga spletna mesta – pri čemer pa MORAJO biti take povezave posebej označene z ikono *puščica*. Če povezave na druga spletna mesta izjemoma odprejo nov zavihek ali okno, MORA biti uporabnik o tem predhodno nedvoumno obveščen.

PRIPOROČENO je, da povezave na datoteke opremite tudi s podatkom o njenem tipu in velikosti.

## Vmesniki API in medsebojna povezljivost spletnih mest

Vsebine spletnih mest, ki jih določa [Zakon o dostopu do informacij javnega značaja](http://pisrs.si/Pis.web/pregledPredpisa?id=ZAKO3336)?), MORAJO biti dostopne prek API.

## Strukturirani podatki

PRIPOROČLJIVO je, da je vsebina, ki jo je mogoče ponuditi [v strukturirani obliki](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx), zapisana na posameznih straneh v skladu s standardi, ki so opredeljeni na <https://schema.org/>.

## Ponujanje vsebine v formatu RSS

Vsebina, ki se pogosto posodablja (npr. novice ali napovedniki dogodkov), **MORA biti ponujena v obliki aktualne različice RSS**.

PRIPOROČENO je, da se poleg skupnega vira RSS tovrstna vsebina ponudi tudi v ločenih virih RSS za posamezne skupine vsebin (npr. novice posameznih organov ali posamezni tipi novic).

## Objava e-poštnih naslovov na spletnih mestih

E-naslovi, ki so objavljeni na spletnih mestih, se MORAJO prikriti [z uporabo](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx) Javascript oziroma z uporabo metode, ki je sorodna metodi na https://www.gov.si/zbirke/imenik-oseb/.

## Robots.txt (iskalni pajki)

Spletno mesto MORA na korenski ravni objaviti datoteko robots.txt skladno s pravili standarda »Robots Exclusion«.[[6]](#footnote-6)

PRIPOROČA se, da so v datoteki robot.txt z uporabo pravil »Disallow« navedene strani oz. segmenti strani, ki so sicer javni, a zanje ne želimo, da jih sistemi (npr. iskalniki) obdelujejo.

PRIPOROČA se, da strani, ki so zaščitene ali je dostop do njih omejen za prijavljene uporabnike, v datoteki niso navedene, saj bi se tako javno objavili naslovi, ki niso namenjeni javnosti.

PRIPOROČA se, da je v datoteki naveden naslov kazala vsebin v obliki XML (sitemap.xml). Ta naslov MORA biti naveden, če sitemap.xml ni dostopen na korenski ravni.

Primer:

User-agent: \*

Disallow: /iskanje

Sitemap: https://www.gov.si/sitemap.xml

## Favicon.ico (ikona)

Spletna mesta MORAJO imeti opredeljeno vsaj osnovno ikono (datoteka favicon.ico), ki je nameščena na korenski ravni.

PRIPOROČENO je, da so v datoteki ikone pripravljene za velikosti 16 x 16, 32 x 32 in 48 x 48 pik.

Vsako spletno mesto MORA imeti pripravljene ikone tudi v formatu PNG, do katerih mora imeti vsaka stran spletnega mesta v kodi HTML opredeljene povezave.

<link rel="apple-touch-icon" href="apple-icon.png">

<link rel="apple-touch-icon-precomposed" href="apple-icon.png">

<link rel="icon" href="/favicon.ico" type="image/x-icon" />

<link rel="shortcut icon" href="/favicon.ico" />

Za pravilno prikazovanje na mobilnih napravah je PRIPOROČENO, da se ikona pripravi v naslednjih dimenzijah:

<link rel="apple-touch-icon" sizes="57x57" href="apple-icon-57x57.png">

<link rel="apple-touch-icon" sizes="60x60" href="apple-icon-60x60.png">

<link rel="apple-touch-icon" sizes="72x72" href="apple-icon-72x72.png">

<link rel="apple-touch-icon" sizes="76x76" href="apple-icon-76x76.png">

<link rel="apple-touch-icon" sizes="114x114" href="apple-icon-114x114.png">

<link rel="apple-touch-icon" sizes="120x120" href="apple-icon-120x120.png">

<link rel="apple-touch-icon" sizes="144x144" href="apple-icon-144x144.png">

<link rel="apple-touch-icon" sizes="152x152" href="apple-icon-152x152.png">

<link rel="apple-touch-icon" sizes="180x180" href="apple-icon-180x180.png">

<link rel="icon" type="image/png" sizes="32x32" href="favicon-32x32.png">

<link rel="icon" type="image/png" sizes="16x16" href="favicon-16x16.png">

<link rel="icon" type="image/png" sizes="96x96" href="favicon-96x96.png">

<link rel="icon" type="image/png" sizes="192x192" href="android-icon-192x192.png">

# Standard: varnostni in zaščitni mehanizmi

## Gostovanje

Spletna mesta organov državne uprave, ki gostujejo na infrastrukturi ministrstva, pristojnega za javno upravo, MORAJO ustrezati generičnim tehnološkim zahtevam (GTZ oziroma GTZ-LOP[[7]](#footnote-7)).

## Šifrirana komunikacija

Spletna mesta MORAJO biti dosegljiva po varni povezavi HTTPS.

Izjema so spletna mesta arhivskega značaja, ki ne vsebujejo osebnih ali drugih občutljivih podatkov.

Za spletna mesta, ki se strežejo prek varne povezave HTTPS, se MORA vzpostaviti tudi dosegljivost prek protokola HTTP s preusmeritvijo na protokol HTTPS.

Primer: <http://www.gov.si> se preusmeri na <https://www.gov.si>.

Če spletno mesto uporablja ali ponuja API, MORA biti komunikacija z API šifrirana.

Ko je zagotovljeno, da strežba spletnega mesta brezhibno deluje prek protokola HTTPS, in so zagotovljeni mehanizmi za pravočasno podaljševanje veljavnosti digitalnega potrdila, se MORA z uporabo zaglavja HTTP odgovora »*strict-transport-security*« (HSTS-zaglavje) zmanjšati [možnost za napade s posrednikom](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx).

Če spletna mesta uporabljajo povezavo HTTPS, MORAJO poskrbeti, da uporablja le novejše varne TLS-protokoleTLS 1.2 in TLS 1.3 ter da so onemogočeni vsi starejši SSL- in TLS-protokoli (SSLv2, SSLv3, TLS 1.0, TLS 1.1).

Kateri protokoli so omogočeni, lahko preverite z uporabo orodja <https://www.ssllabs.com/ssltest/>.

## Digitalno potrdilo

### Strežniško digitalno potrdilo (SSL)

Če spletna mesta gostujejo na centralni informacijski infrastrukturi ministrstva, pristojnega za javno upravo, in zaključevanje TLS poteka na delilniku bremen, je PRIPOROČLJIVO, da uporabljajo strežniška digitalna potrdila izdajateljev, za katere delilnik bremen preizkušeno omogoča neposredni prevzem digitalnega potrdila na napravo. Tako se olajšajo postopki nameščanja in podaljševanja digitalnega potrdila.

Brskalniki, ki temeljijo na projektu [Chromium](https://chromium.googlesource.com/chromium/src/+/master/net/docs/certificate-transparency.md) (npr. Google Chrome, Microsoft Edge, Opera), za vsa digitalna potrdila, izdana po 30. aprilu 2018, zahtevajo, da digitalna potrdila uporabljajo tehnologijo »Certificate Transparency«. Zato se MORA uporabiti digitalno potrdilo izdajatelja, ki omogoča to tehnologijo. V nasprotnem primeru bodo uporabniki namesto spletne strani prejeli obvestilo ERR\_CERTIFICATE\_TRANSPARENCY\_REQUIRED.

SSL-potrdilo MORA biti podprto v večini namiznih in mobilnih odjemalcev oziroma vsaj v shrambah Microsoft, Mozilla, Safari in Google. Pri izdaji potrdil SSL se uporabljajo algoritmi SHA2 in RSA2048/3072/4096.

Strežniško digitalno potrdilo se MORA izdati za domeno s predpono www in brez nje (glej poglavje 1.3).

### Uporabniško digitalno potrdilo

PRIPOROČA se uporaba digitalnih potrdil [SIGOV-CA in SIGEN-CA](https://www.si-trust.gov.si/sl/).

## Avtentikacija upravljavcev

Za avtentikacijo upravljavcev spletnega mesta (administratorjev, glavnih urednikov, urednikov idr.) se PRIPOROČA uporaba sistema [Varnostna shema](https://vs.gov.si). V Varnostni shemi se opredeli nabor vlog in določajo vloge za posameznega uporabnika. Pravice za dostop in izvajanje procesov, ki so določene posameznim vlogam, se določajo v aplikaciji.

## Avtentikacija zunanjih uporabnikov (SI-PASS)

Spletna mesta, ki uporabljajo avtentikacijo zunanjih uporabnikov, jo MORAJO zagotoviti z uporabo [centralnega sistema za avtentikacijo in e-podpis](file:///\\ad.sigov.si\DAT\MJU\GOV.SI\ZEP\Navodila_Enotni%20standardi.docx) SI-PASS oz. njegovega gradnika SI-CAS (centralni sistem za avtentikacijo).

### Kazalnik prijave

Pri avtentikaciji uporabnikov MORA biti na vidnem mestu prikazano, ali je uporabnik prijavljen, izpisano MORA biti ime uporabnika.

Uporaba splošnih uporabniških računov je PREPOVEDANA z [Uredbo o informacijski varnosti v državni upravi.](http://www.pisrs.si/Pis.web/pregledPredpisa?id=URED7198) Vsak uporabnik si MORA zagotoviti osebni račun za dostop in upravljanje.

## Sledljivost

Ob vseh akcijah, ki so sprožene v zalednem sistemu, MORA spletno mesto zapisovati, kateri uporabnik jo je izvedel.

Odgovornost je tako personalizirana.

# Standard: upravljanje spletnih mest

**Spletna mesta organov državne uprave** MORAJO upoštevati pravila enotne uredniške politike spletnih mest državne uprave.

(Povezava do dokumenta ENOTNA uredniška politika, v katerem so opredeljene vloge, pristojnosti in naloge deležnikov.)

Izjema so lahko spletna mesta, pri katerih je upravljanje določeno z zakonodajo.

# Standard: inventurna tabela

Vsa spletna mesta državne uprave se MORAJO vključiti v sistem Inventurna tabela, ki omogoča spremljanje vsebine po vseh spletnih mestih.

Inventurna tabela se uporablja za pregled nad vsebinami ne samo osrednjega spletnega mesta [www.gov.si](http://www.gov.si), ampak tudi nad obsegom vsebin spletnega mesta organov državne uprave, in sicer zaradi zmanjševanja podvajanja vsebin na različnih spletnih mestih organov državne uprave.

Inventurna tabela omogoča lažje upravljanje enotne uredniške politike spletnih mest državne uprave in je namenjena zagotavljanju celovitega pregleda nad vsebinami za urednike. Inventurna tabela vsebuje popis spletnih mest državne uprave z osnovnimi podatki o posameznem spletnem mestu in popis posameznih strani (naslovi URL z metapodatki), ki so objavljene na spletnih mestih državne uprave.

Vsako **spletno mesto** v inventurni tabeli MORA zagotoviti vsaj:

* naslov,
* primarni URL (domena spletnega mesta),
* podatek o odgovorni instituciji,
* leto vzpostavitve,
* namen.

# Standard: enotna vizualna izhodišča

Oblikovanje spletnega mesta naj bo zasnovano tako, da je največji poudarek na berljivosti informacij, prostor za vizualno izražanje pa se prepušča vsebini (fotografijam, ilustracijam, vizualizacijam podatkov in procesov ipd.). Elementi uporabniškega vmesnika (GUI) morajo biti zato čim manj moteči, njihova funkcija pa jasno razvidna že na prvi pogled.

Za zagotavljanje neprekinjene komunikacije vseh organov državne uprave MORAJO spletna mesta uporabljati minimalni nabor enotnih grafičnih elementov; to so grb in napis Republika Slovenija, enotna tipografija in enotna barvna paleta. Uporabniku mora biti takoj jasno, da gre za spletno mesto organa državne uprave.

Z vidika boljše berljivosti informacij se PRIPOROČA uporaba že pripravljenih enotnih elementov, ki so na voljo razvijalcem na <https://urednik-gov.sigov.si/standardi/uporabniski-vmesnik/>.

Spletna mesta se MORAJO prilagoditi enotnim grafičnim standardom ob svoji naslednji nadgradnji podobe spletnega mesta oziroma najpozneje do datuma uskladitve s standardi (poglavje 11).

## Grb in napis Republika Slovenija

Grb in napis Republika Slovenija je osnovni identifikacijski element vseh spletnih mest organov državne uprave.

**Vsa spletna mesta MORAJO vključevati grb in napis Republika Slovenija**.Grb in napis Republika Slovenija (zapisano v dveh vrsticah) sta vedno umeščena skrajno levo zgoraj skladno s pravili umeščanja enotnih grafičnih elementov, ki so priloga tega dokumenta.

Napis »Republika Slovenija« se MORA prilagoditi vsakokratni jezikovni različici (italijanska, madžarska, angleška jezikovna različica).

Logotip organa državne uprave MORA spletno mesto objaviti v nogi, in ne v glavi spletnega mesta. Več v prilogi.

## Tipografija

Posebej za državno upravo je bila zasnovana črkovna vrsta Republika, ki je eden od najpomembnejših povezovalnih elementov med spletnimi mesti državne uprave. Za pregledno ločevanje izpisov štirih hierarhičnih ravni zadostujeta dva osnovna reza črkovne vrste Republika: navadni in krepki.

V skladu s celostno grafično podobo državne uprave MORAJO spletna mesta uporabljati tipografijo **Republika**.

Tipografija Arial se uporablja samo kot alternativa za tiste sisteme, ki ne omogočajo prikaza nesistemskih tipografij.

Za povezave in primarne akcije SE PRIPOROČA uporaba primarne barve (petrolej (R82 G157 B186)). Glede na to, da so povezave na spletu privzeto modre barve, se tudi tako zagotavlja bolj intuitivna uporaba spletnega mesta.

Tipografija mora biti dovolj velika in berljiva. Povečava strani oziroma besedila na strani MORA BITI uvedena skozi brskalnikovo povečavo (*browser zoom*), in ne prek posebnih funkcionalnosti za spreminjanje velikosti tipografije.

## Barvna paleta

### Primarna barva

Spletna mesta MORAJO uporabljati za svojo primarno barvo **#3E7C94**, ki zagotavlja ustrezen kontrast za doseganje dostopnosti po standardu AA in je skladna z zahtevami celostne grafične podobe državne uprave.

Smiselno se lahko uporabljata tudi **svetlejši** (#529DBA) **ali** **temnejši** (#1B495A) **odtenek primarne barve**.

### Sekundarni barvi

**Osnovna odtenka sekundarnih barv** sta:

* turkizna (#457A73) in
* zelena (#4C7520).

Smiselno se lahko v povezavi z zgoraj uporabljenima sekundarnima barvama uporabljata tudi:

* svetlejši (#5C9A92) ali temnejši (#1F4843) odtenek turkizne oziroma
* svetlejši (#66952E) ali temnejši (#234502) odtenek zelene barve.

### Dodatni barvi

Dodatni barvi v toplem delu spektra: čokoladna (#73635B) in rdeča (#B2414D) se uporabljata za poudarke ali opozorila in **nista primerni za uporabo kot temeljni barvi** pri oblikovanju spletnega mesta.

## Standardizirani elementi

Če se v horizontalni ravni grba in napisa Republika Slovenija postavijo elementi, kot so iskalnik, izbirnik jezika, prijava, se MORA uporabiti standardizirana pojavnost gradnikov skladno s pravili umeščanja enotnih grafičnih elementov, ki so priloga tega dokumenta.

Med standardiziranimi elementi nastopajo elementi, ki jih uporablja večina spletnih mest: iskalnik, izbirnik jezika in gumb za prijavo (po navadi, a ne nujno, v povezavi s sistemom SI-PASS).

Pri umeščanju standardiziranih elementov so določeni pozicija, pojavna oblika in vrstni red (v prilogi).

Pri uporabi nestandardiziranih elementov – zaradi posebnih funkcionalnosti ali morebitnih tehničnih omejitev – morajo biti elementi umeščeni izven vplivnega območja skupnih elementov.

# Standard: preverjanje kakovosti

## Pristojnost

Vsaka stran spletnega mesta MORA imeti **naveden pristojni organ**, ki je odgovoren za točnost vsebine.

## Datum zadnje spremembe

Vsaka stran spletnega mesta MORA imeti naveden podatek, kdaj je bila nazadnje posodobljena oziroma spremenjena.

S tem se uporabnikom dodatno sporoči, da se aktivno skrbi za točnost objavljenih informacij.

Izjema so samodejno generirane strani spletnih mest.

## Službe za pomoč in reševanje težav

Vsako storitveno spletno mesto MORA imeti objavljene kontaktne podatke službe za pomoč in reševanje težav.

PRIPOROČLJIVO je, da se skrbniki spletnih mest dogovorijo s službami za pomoč glede načina spremljanja zahtevkov uporabnikov.

## Odzivni obrazci

Vsaka stran spletnega mesta MORA ponujati **možnost za povratno informacijo** – v obliki obrazca.

Naveden ima lahko tudi kontaktni e-naslov za povratno informacijo. Povratna informacija MORA pokriti tako vprašanje, ali je vsebina na strani uporabna, kot tudi povabilo k prijavljanju napake. Spletna mesta, ki v obrazcih za odziv omogočajo uporabnikom vnos e-naslova za pošiljanje odgovora, MORAJO imeti ustrezno urejena soglasja za pridobivanje in obdelavo teh podatkov (GDPR).

## Analitika

Spletna mesta MORAJO imeti vzpostavljene tehnične možnosti za **spremljanje števila obiskovalcev**.

PRIPOROČLJIVO je, da so spletna mesta opremljena s kodo, ki omogoča spremljanje obiska na spletnem mestu.

## Testiranje uporabniške izkušnje

Vsaj enkrat na dve leti **MORAJO skrbniki spletnih mest izvesti testiranje uporabniške izkušnje** in na podlagi rezultatov testiranja pripraviti načrt optimizacije spletnega mesta.

PRIPOROČLJIVO je, da si pri tem pomagajo s smernicami testiranja uporabniške izkušnje.

# Standard: Varstvo osebnih podatkov

Spletna mesta MORAJO zagotavljati varovanje osebnih podatkov v skladu z zakonodajo in uredbo [GDPR](https://eur-lex.europa.eu/legal-content/SL/TXT/?uri=uriserv:OJ.L_.2016.119.01.0001.01.SL).

Povezava do podstrani s povzetkom zahtev zakonodaje, ki ureja spletna mesta (IP-naslovi, uporaba piškotkov, uporaba storitev drugih ponudnikov itd.).

# Standard: Dostopnost

Spletna mesta MORAJO upoštevati zahteve [Zakona o dostopnosti spletišč in mobilnih aplikacij (ZDSMA](http://www.pisrs.si/Pis.web/pregledPredpisa?id=ZAKO7718)).

# Standard: Spremljanje izvajanja standardov

Izvajanje standardov spremlja ekipa urednikov v okviru enotne uredniške politike, ki jo upravljata UKOM in MJU.

Spletna mesta se uskladijo s standardi **do 1. septembra 2024**.

Ekipa urednikov v okviru enotne uredniške politike MORA do 15. decembra 2024 in nato vsaki dve leti opraviti pregled izvajanja zahtevanih standardov ter vladi predložiti poročilo.

Pred objavo novega spletnega mesta in ob vsaki večji prenovi MORAJO skrbniki spletnega mesta **izvesti samooceno upoštevanja standardov** in jo predložiti ekipi urednikov v okviru enotne uredniške politike.

1. Gradnik je informacijsko podprta funkcionalnost, ki jo različne aplikacije uporabljajo za ponovno uporabo (na primer: Pladenj, Centralna varnostna shema, e-Plačila, Sistem za avtentikacijo SI-CAS).  
    [↑](#footnote-ref-1)
2. Pojem »spletno mesto« vključuje vsako javno dostopno spletno mesto ali namensko aplikacijo, ki je v lastništvu organa državne uprave; izključene so interne aplikacije. [↑](#footnote-ref-2)
3. Na www (torej na <https://www.gov.si>) je objavljeno osrednje spletno mesto, druga spletna mesta pa tudi nastopajo na poddomenah (torej na npr. <https://spot.gov.si>), in ne na <https://www.spot.gov.si>).

   Pri zapisih 'www.spot.gov.si' in 'spot.gov.si' gre za dva različna avtoritativna (A) zapisa za isto spletno mesto na domeni gov.si. Eden od njiju je po navadi vpisan kot primarni naslov, drugi pa kot alias. [↑](#footnote-ref-3)
4. https://en.wikipedia.org/wiki/Canonical\_link\_element [↑](#footnote-ref-4)
5. Dopustne izjeme glede odpiranja povezav znotraj istega spletišča v novem zavihku/oknu so v primeru povezav na navodila za izpolnjevanje obrazcev, na stran z opisom pogojev uporabe storitve in podobnih primerih, kjer bi bil večstopenjski potek dela uporabnikov sicer znatno moten. V takem primeru MORA biti uporabnik predhodno nedvoumno obveščen, da se bo povezava odprla v novem zavihku/oknu. [↑](#footnote-ref-5)
6. https://en.wikipedia.org/wiki/Robots\_exclusion\_standard, https://www.robotstxt.org/robotstxt.html, https://developers.google.com/search/docs/advanced/robots/create-robots-txt [↑](#footnote-ref-6)
7. https://nio.gov.si/nio/asset/dokument+genericne+tehnoloske+zahteve+gtz-743 [↑](#footnote-ref-7)